**Noapte argintie**

*Emilian Oniciuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Printre liniștile albe cu miros de scorțișoară,

Glasul iernii se strecoară pe argintatele poteci,

Aducând din depărtare într-o nestemată seară

În divină împreunare fluturii platini și reci...

Într-o dumbravă uitată purtând dor de căprioare,

Îngerii plutesc în aer răspândind duios vecernii...

Țurțurii podobiți pe cetini se topesc în lăcrimioare,

Briliante trecătoare de pe trena lungă a iernii.

Peste toate aceste clipe zurgălăi se aud departe...

Renii trag o săniuță scăpărând luciri de gheață;

Cu desagi e prea plinuță și-aplecată într-o parte

Dar un moș o ține bine hohotind prin barba creață...!